Proposta għal deċiżjoni tal-Kunsill dwar il-pożizzjoni li għandha tadotta l-Komunità fi ħdan il-Kunsill tal-Ministri ta’ l-AKP-KE rigward deċiżjoni dwar l-użu ta’ parti mill-pakkett tad-disa’ Fond Ewropew ta’ l-Iżvilupp (FEI) maħsub għall-iżvilupp fuq perjodu ta’ żmien twil /* KUMM/2006/0185 finali */





[pic] | KUMMISSJONI TAL-KOMUNITAJIET EWROPEJ | Brussel 28.4.2006 KUMM(2006)185 finali CORRIGENDUM Annule et remplace la page de couverture du COM(2006)185 final du 28.4.2006 (manquait le n° COM et la date du document). Concerne la version “MT” Proposta għal DEĊIŻJONI TAL-KUNSILL dwar il-pożizzjoni li għandha tadotta l-Komunità fi ħdan il-Kunsill tal-Ministri ta’ l-AKP-KE rigward deċiżjoni dwar l-użu ta’ parti mill-pakkett tad-disa’ Fond Ewropew ta’ l-Iżvilupp (FEI) maħsub għall-iżvilupp fuq perjodu ta’ żmien twil (preżentata mill-Kummissjoni) MEMORANDUM TA’ SPJEGAZZJONI Il-Komunità Ewropea tipparteċipa b’mod attiv fl-elaborazzjoni u l-implimentazzjoni ta’ inizjattivi ġodda maħsuba biex jappoġġjaw lill-pajjiżi li qed jiżviluppaw. L-inizjattivi favur il-pajjiżi ta’ l-AKP jikkontribwixxu b’mod notevoli għat-tnaqqis tal-faqar, li huwa l-għan prinċipali kemm tal-ftehim tal-Partenarjat bejn l-AKP u l-KE ffirmat nhar it-23 ta’ Ġunju 2000 f’Cotonu kif ukoll tal-politika tal-Komunità fi kwistjonijiet ta’ żvilupp. Mill-programmar inizjali tal-pakkett reġjonali tad-disa’ FEI, inħolqu inizjattivi ġodda biex jirrispondu għall-bżonnijiet speċifiċi li ġejjin mill-prijoritajiet eżistenti tal-pajjiżi ta’ l-AKP kif ukoll mill-prijoritajiet stabbiliti mill-UE fil-qafas tal-politika ta’ żvilupp tagħha, partikolarment fil-qafas tal-kooperazzjoni intra-AKP li minnha jibbenefikaw ħafna Stati ta’ l-AKP jew kollha kemm huma. Madankollu, l-ammont inizjali għall-kooperazzjoni intra-AKP taħt id-disa’ FEI (300 miljun euro) instab li kien limitat wisq biex ikopri dawn l-inizjattivi l-ġodda kollha. Ladarba l-pakkett maħsub għall-kooperazzjoni reġjonali intuża kollu, flimkien mat-trasferimenti regolari tal-bilanċ mhux minfuq tal-Fondi preċedenti (is-sitt, is-seba’ u t-tmien FEI), il-pakkett tad-disa’ FEI għall-iżvilupp fuq perjodu ta’ żmien twil kellu jkun mobilizzat ħafna drabi sabiex tiżdied l-allokazzjoni intra-AKP (kif ukoll mis-somma kondizzjonali ta' 1 biljun EUR li kienet inizjalment irriżervata mit-total tad-disa' FEI) li issa telgħet għal 2 573 miljun euro. Dan l-ammont huwa kollu kemm hu programmat u l-ebda pakkett reġjonali jew intra-AKP m’għadu disponibbli biex jiffinanzja inizjattivi ġodda. F’dawn iċ-ċirkostanzi, skond il-punt 8 ta’ l-Anness I, il-Protokoll Finanzjarju tal-ftehim ta’ partenarjat bejn l-AKP u l-KE, il-Kunsill tal-Ministri ta’ l-AKP-KE jista’ jieħu miżuri xierqa meta r-riżorsi previsti fil-qafas ta’ wieħed mill-istrumenti tal-Ftehim jispiċċaw. F’dan il-kuntest, il-Kummissjoni għalhekk tipproponi, soġġetti għall-ftehim tal-Kunsill, li l-Kunsill tal-Ministri ta’ l-AKP-KE jadotta d-deċiżjoni hawn mehmuża li tipprevedi t-trasferiment ta' 110 miljun euro mill-pakkett tad-disa' FEI għall-iżvilupp fuq perjodu ta' żmien twil lejn l-allokazzjoni għall-kooperazzjoni intra-AKP fil-qafas tal-pakkett għall-kooperazzjoni reġjonali. Dan l-ammont għandu jitqassam kif ġej: - ammont ta’ 70 miljun euro maħsub għall-“Partenarjat bejn l-UE u l-Afrika għall-Infrastrutturi”, li minnu kontribuzzjoni ta’ 60 miljun euro tmur għal fond ta’ fiduċja mmexxi mill-Bank Ewropew ta’ l-Investiment (BEI) u ammont ta' 10 miljun euro għall-finanzjament ta’ azzjonijiet u studji preparatorji għall-pjan ta’ l-infrastrutturi fl-Afrika; - ammont ta’ madwar 20 miljun euro maħsub biex jiffavorixxi l-integrazzjoni ta’ l-Istati ta’ l-AKP fil-kummerċ dinji, li minnu ammont ta’ madwar 10 miljun euro jmur għat-tisħiħ tas-sostenn komunitarju għall-inizjattiva multilaterali, “il-qafas integrat” u ammont ta’ madwar 10 miljun euro għat-tkomplija tal-proġett komunitarju biex jgħin fil-parteċipazzjoni iktar attiva ta’ l-Istati ta’ l-AKP fl-Organizzazzjoni Dinjija tal-Kummerċ (WTO); - ammont ta’ madwar 20 miljun euro għal azzjonijiet varji bħall-finanzjament ta’ proġett ta’ riċerka fil-qasam taz-zokkor flimkien ma’ riformi favur pajjiżi koperti bil-“protokoll taz-zokkor” (madwar 9 miljun euro), il-ħolqien ta’ “tieqa” ERASMUS MUNDUS favur l-Istati ta’ l-AKP (madwar 5 miljun euro), sostenn għall-fondi ta’ fiduċja favur il-mekkaniżmu APRM (Mekkaniżmu Afrikan ta’ Reviżjoni Esperta) ta’ l-Unjoni Afrikana (madwar 2 miljun euro) u sostenn għan-NU-HABITAT favur “programm ta’ parteċipazzjoni għat-titjib ta’ kwartieri fqar fl-Istati ta’ l-AKP” (madwar 4 miljun euro); Għal dawn ir-raġunijiet, il-Kummissjoni tipproponi li l-Kunsill jadotta d-deċiżjoni hawn mehmuża dwar l-użu tal-pakkett tad-disa’ FEI għall-iżvilupp fuq perjodu ta’ żmien twil. Proposta għal DEĊIŻJONI TAL-KUNSILL dwar il-pożizzjoni li għandha tadotta l-Komunità fi ħdan il-Kunsill tal-Ministri ta’ l-AKP-KE rigward deċiżjoni dwar l-użu ta’ parti mill-pakkett tad-disa’ Fond Ewropew ta’ l-Iżvilupp (FEI) maħsub għall-iżvilupp fuq perjodu ta’ żmien twil IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u notevolment l-Artikolu 310, flimkien ma’ l-Artikolu 300(2) tiegħu, Wara li kkunsidra l-proposta mill-Kummissjoni, Billi: (1) L-Artikolu 15 tal-Ftehim bejn l-AKP u l-KE ffirmat f’Cotonu nhar it-23 ta’ Ġunju 2000 u rivedut fil-Lussemburgu nhar il-25 ta’ Ġunju 2005 jistabbilixxi Kunsill tal-Ministri ta’ l-AKP-KE b’setgħat li jieħu deċiżjonijiet skond il-Ftehim, u l-paragrafu 8 ta’ l-anness I tiegħu jawtorizzah li jieħu miżuri xierqa jekk il-fondi previsti fil-qafas ta’ l-istrumenti tal-ftehim jintużaw kollha. (2) Ir-riżorsi tal-pakkett tad-disa’ FEI maħsub għall-kooperazzjoni u l-integrazzjoni reġjonali huma lkoll programmati. Il-pożizzjoni tal-Komunità fi ħdan il-Kunsill tal-Ministri ta’ l-AKP-KE għalhekk għandha tkun definita b’tali mod li twassal għall-adozzjoni ta’ deċiżjoni dwar l-użu ta’ parti mill-pakkett tad-disa’ FEI maħsub għall-iżvilupp fuq perjodu ta’ żmien twil għall-benefiċċju ta’ l-allokazzjoni maħsuba għall-kooperazzjoni intra-AKP fil-qafas tal-pakkett dwar il-kooperazzjoni reġjonali, IDDEĊIEDA KIF ĠEJ: Artikolu 1 Il-Komunità tipproponi li tadotta, fi ħdan il-Kunsill tal-Ministri ta’ l-AKP-KE, il-pożizzjoni li ġejja dwar l-użu tal-pakkett tad-disa’ FEI maħsub għall-iżvilupp fuq perjodu ta’ żmien twil, fuq il-bażi ta’ l-abbozz ta’ Deċiżjoni tal-Kunsill tal-Ministri ta’ l-AKP-KE hawn mehmuż. Emendi żgħar jistgħu jsiru f’dan l-abbozz ta’ deċiżjoni mingħajr ma tkun meħtieġa deċiżjoni ġdida. Magħmul fi Brussell, Għall-Kunsill Il-President ANNESS Abbozz TA’ DEĊIŻJONI TAL-KUNSILL TAL-MINISTRI TA’ L-AKP-KE dwar l-użu ta' parti mill-pakkett tad-disa' Fond Ewropew għall-Iżvilupp (FEI) maħsub għall-iżvilupp fuq perjodu ta' żmien twil IL-KUNSILL TAL-MINISTRI TA’ L-AKP-KE, Wara li kkunsidra l-Partenarjat bejn il-membri tal-grupp ta’ l-Istati ta’ l-Afrika, il-Karibew u l-Paċifiku (minn hawn ’il quddiem imsejħa “l-AKP”) u l-Komunità Ewropea u l-Istati Membri tagħha, iffirmat f’Cotonou nhar it-23 ta’ Ġunju[1] u rivedut fil-Lussemburgu nhar il-25 ta’ Ġunju[2] (minn hawn ’il quddiem imsejjaħ “il-Ftehim ta’ partenarjat AKP-KE”), u partikularment il-paragrafu 8 ta’ l-Anness I tiegħu, Billi: (1) Il-fondi disponibbli għall-kooperazzjoni u l-integrazzjoni reġjonali huma programmati. (2) Iktar riżosi għandhom ikunu allokati biex jgħinu fl-istabbiliment ta’ Partenarjat bejn l-AKP u l-UE għall-Infrastruttura li għandha tiffaċilita l-interkonnettività fuq skala kontinentali u tippromwovi l-integrazzjoni reġjonali. (3) Iktar riżorsi għandhom ikunu allokati biex jgħinu fl-integrazzjoni aħjar ta’ l-Istati ta’ l-AKP fil-kummerċ dinji fit-tkomplija ta’ azzjonijiet imwettqa diġà mill-Komunità Ewropea. (4) Iktar riżorsi għandhom ikunu allokati biex jissapportjaw ir-riċerka fil-qasam taz-zokkor flimkien ma’ riformi diġà mibdija favur pajjiżi koperti bil-“Protokoll taz-zokkor”. (5) Iktar riżorsi għandhom ikunu allokati biex l-Istati ta’ l-AKP ikunu jistgħu jibbenefikaw mill-programm ERASMUS MUNDI. (6) Iktar riżorsi għandhom ikunu allokati biex jissapportjaw il-Mekkaniżmu Afrikan ta’ Reviżjoni Esperta li l-għan tiegħu hu li jinkuraġġixxi l-istabilità politika, it-tkattir ekonomiku u l-iżvilupp sostenibbli. (7) Iktar riżorsi għandhom ikunu allokati għal pjanijiet ta’ azzjoni għat-titjib tal-kwartieri fqar f’żoni speċifiċi tal-pajjiżi ta’ l-AKP. IDDEĊIEDA KIF ĠEJ: Artikolu 1 – Kooperazzjoni intra-AKP fil-qafas tal-pakkett maħsub għall-kooperazzjoni reġjonali u l-integrazzjoni reġjonali Ammont ta’ 110 miljun euro għandu jkun trasferit mill-pakkett tad-disa’ FEI maħsub għall-iżvilupp fuq perjodu ta’ żmien twil lejn l-allokazzjoni għall-kooperazzjoni intra-AKP fil-qafas tal-pakkett maħsub għall-kooperazzjoni u l-integrazzjoni reġjonali skond l-għanijiet stabbiliti fl-Artikoli 28, 29 u 30 tal-Ftehim ta’ Partenarjat bejn l-AKP u l-KE. Dan l-ammont jista’ jintuża għal dawn ir-raġunijiet: 1.1 L-istabbiliment ta’ “Partenarjat bejn l-UE u l-Afrika għall-Infrastrutturi” (70 miljun euro): kontribuzzjoni ta’ 60 miljun euro għal fond ta’ fiduċja mmexxi mill-Bank Ewropew ta’ l-Investiment (BEI) u 10 miljun euro għall-finanzjament ta’ azzjonijiet u studji preparatorji għall-pjan ta’ l-infrastrutturi fl-Afrika; 1.2 Il-promozzjoni ta’ l-integrazzjoni ta’ l-Istati ta’ l-AKP fil-kummerċ dinji (sa 20 miljun euro): sa 10 miljun euro għat-tisħiħ tas-sostenn tal-Komunità għall-inizjattiva multilaterali “l-qafas integrat” u ammont ta’ 10 miljun euro għat-tkomplija ta’ proġett tal-Komunità biex jgħin lill-Istati ta’ l-AKP jipparteċipaw b’mod iktar attiv fl-Organizzazzjoni Dinjija tal-Kummerċ (WTO); 1.3 L-assigurazzjoni tal-finanzjament ta’ l-azzjonijiet li ġejjin favur ħafna mill-Istati ta’ l-AKP jew kollha kemm huma (sa 20 miljun euro): sostenn finanzjarju għal proġett ta’ riċerka fil-qasam taz-zokkor flimkien ma’ azzjonijiet ta’ riforma favur il-pajjiżi koperti bil-“Protokoll taz-zokkor” (sa 9 miljun euro), il-ħolqien ta’ “tieqa” ERASMUS MUNDUS favur l-Istati ta’ l-AKP (sa 5 miljun euro), sostenn għal fondi ta’ fiduċja favur il-Mekkaniżmu Afrikan ta’ Reviżjoni Esperta ta’ l-Unjoni Afrikana (sa 2 miljun euro) u sostenn għan-NU-HABITAT favur “programm ta' parteċipazzjoni għat-titjib ta' kwartieri fqar fil-pajjiżi ta' l-AKP” (sa 4 miljun euro). Artikolu 2 – Talba għal sostenn Skond l-Artikolu 13, paragrafu 2, ta’ l-Anness IV tal-Ftehim ta’ Partenarjat bejn l-AKP u l-KE, il-Kunsill tal-Ministri ta’ l-AKP-KE jistieden lill-Kummissjoni biex tiffinanzja l-azzjonijiet previsti fl-Artikolu 1. Artikolu 3 – Dħul fis-seħħ Din id-Deċiżjoni għandha tidħol fis-seħħ fid-data ta' l-adozzjoni tagħha. Magħmula fi Mill-Kunsill tal-Ministri ta’ l-AKP-KE Il-President [1] GU L 317 tal-15.12.2000, p. 3. [2] GU L 287 tat-28.10.2000, p. 4.